Siseministeerium Teie 07.10.2024 nr 1-6/3032-1

 Meie 21.10.2024 nr 1-10.1/199

**Eesti Kirikute Nõukogu seisukoht Siseministeeriumi põhimääruse muutmise kohta**

Eesti Kirikute Nõukogu (*edaspidi: EKN*), olles tutvunud Siseministeeriumi põhimääruse muutmise eelnõuga ei saa nõustuda põhimääruse muutmise eelnõus sätestatud usuasjade osakonna ning kodakondsuspoliitika ja kodanikuühiskonna osakonna liitmisega järgmistel põhjustel.

Usuasjade osakond on üks vanemaid osakondi siseministeeriumis, loodud aastal 1993. Selle liitmisel kodakondsuspoliitika ja kodanikuühiskonna osakonnaga katkestatakse senine ajalooline järjepidevus.

Samuti usume, et kodakondsuspoliitika ja kodanikuühiskonna teemad võtavad kirikute ja usuliste ühendustega seotud küsimustelt suurema tähelepanu. Seda olukorras, kus kirikud tunnevad, et nad on ühiskonnas juba marginaliseeritud.

Kuigi eelnõu seletuskirjas põhjendatakse kahe osakonna liitmist võimalusega selliselt paremini planeerida tegevusi ning suurendada sidusust usuasjade ja kodanikuühiskonna valdkonnas on karta, et praktikas tähendab see usuasjade küsimuste jäämist tahaplaanile, millega Eesti Kirikute Nõukogu ei saa nõustuda.

Usuasjade osakond tegeleb usuvabadusega, mis on kaitstud inimõigus. Liites usuasjade osakonna kodakondsuspoliitika ja kodanikuühiskonna osakonnaga taandatakse usuküsimused kodanikuaktiivsuse tasandile, mis ei järgi piisavalt Põhiseaduses sätestatud usuvabaduse põhimõtet. Usk ei ole hobi, huvitegevus ega kodanikuaktiivsus vaid põhiõigus.

Juhime ka tähelepanu sellele, et Eesti Kirikute Nõukogu ja Vabariigi Valitsuse vahel 17. oktoobril 2002 sõlmitud ühishuvide protokolli ning siseministeeriumi ja Eesti Kirikute Nõukogu vahel 16. detsembril 2020.a sõlmitud koostöökokkuleppe eesmärk on tugevdada poolte koostööd, riigi ja Eesti Kirikute Nõukogu liikmeskirikute vaheliste suhete arendamine Vabariigi Valitsuse ja Eesti Kirikute Nõukogu vahel. Leiame, et eelnõus planeeritav samm on vastuolus selle eesmärgiga ning kirikute hinnangul võib nõrgendada oluliselt riigi ja Eesti Kirikute Nõukogu ning selle liikmeskirikute vahelisi suhteid.

Leiame, et usuasjade osakonna säilitamine tagab, et kirikutele oluliste teemadega tegeletakse kiirelt ja asjatundlikult ning kirikute hääl on ühiskonnas paremini kuulda.

Tulenevalt eelnevast ei saa Eesti Kirikute Nõukogu nõustuda siseministeeriumi põhimääruse muudatusega esitatud kujul.

Lugupidamisega

*/allkirjastatud digitaalselt/*

Peapiiskop Urmas Viilma

Eesti Kirikute Nõukogu president